ชาวแฟลตคลองเตยเฮ! “การท่าเรือฯ” เว้นเก็บค่าเช่า 3 ด. ผู้ประกอบการ ลด 50% เยียวยา “โควิด”
ชาวแฟลตคลองเตยเฮ! "การท่าเรือฯ" เว้นเก็บค่าเช่า 3 เดือน ผู้ประกอบการ ลด 50% เยียวยาผลกระทบ "โควิด-19"
ชาวแฟลตคลองเตยเฮ! "การท่าเรือฯ" เว้นเก็บค่าเช่า 3 เดือน ผู้ประกอบการ ลด 50% เยียวยาผลกระทบ "โควิด-19"
7 พ.ค. 2563

ผู้สื่อข่าวรายงานว่า ตามที่รัฐบาลมีนโยบายให้หน่วยงานของรัฐเร่งจัดทำมาตรการให้ความช่วยเหลือประชาชนที่ได้รับผลกระทบจากการแพร่ระบาดของเชื้อไวรัสโคโรนา 2019 (โควิด-19) โดยเฉพาะการลดภาระค่าครองชีพ
ทางด้านการท่าเรือแห่งประเทศไทย (กทท.)​ ได้กำหนดมาตรการช่วยเหลือเร่งด่วน โดยคณะกรรมการการท่าเรือฯเห็นชอบ 4 มาตรการช่วยเหลือผู้ประกอบการรายย่อย ผู้เช่าอาคารพาณิชย์ รวมถึงประชาชนที่เช่าพื้นที่ของการท่าเรือฯเพื่ออยู่อาศัยและผู้ที่อยู่อาศัยในอาคารชุดของการท่าเรือฯ (แฟลตคลองเตย)​ ประกอบด้วย
1.การท่าเรือฯ จะให้ความช่วยเหลือเยียวยาต่อผู้เช่าทรัพย์สินที่เป็นคู่สัญญากับการท่าเรือฯ ที่เป็นบุคคลธรรมดา นิติบุคคล ยกเว้นหน่วยงานราชการ รัฐวิสาหกิจ หน่วยงานของรัฐ และบริษัทมหาชนจำกัด
2.กลุ่มผู้เช่าอาคารสำนักงาน อาคารพาณิชย์ ให้ความช่วยเหลือเยียวยาโดยเรียกเก็บค่าเช่าหรือค่าตอบแทนตามสัญญาแต่ละรายในอัตราร้อยละ 50 ของค่าเช่าหรือค่าตอบแทนแต่ละสัญญา เป็นระยะเวลา 3 เดือน นับแต่เดือนที่คณะกรรมการ กทท. อนุมัติ
3.กลุ่มผู้เช่าที่อยู่อาศัย ให้ความช่วยเหลือเยียวยาโดยเรียกงดเว้นการเก็บค่าเช่าหรือค่าตอบแทนตามสัญญาแต่ละราย เป็นระยะเวลา 3 เดือน นับแต่เดือนที่คณะกรรมการ กทท. อนุมัติ
4.ขยายระยะเวลาการชำระค่าเช่าหรือค่าตอบแทนโดยไม่คิดค่าปรับกรณีชำระล่าช้า ตลอดระยะเวลาการผ่อนผัน ไม่เกิน 1 เดือนของแต่ละรอบการชำระค่าเช่าหรือค่าตอบแทนตามสัญญา
สำหรับ การดำเนินมาตรการเยียวยาช่วยเหลือดังกล่าวคิดเป็นมูลค่าความช่วยเหลือเดือนละ 11,046,542.56 บาท ซึ่งรวมมูลค่าตลอดความช่วยเหลือในครั้งนี้ เป็นจำนวนเงิน 33,139,627.68 บาท
ทั้งนี้ มาตรการดังกล่าวจะเริ่มมีผลตั้งแต่เดือนพฤษภาคมนี้เป็นต้นไป